เปิดศูนย์อำนวยการป้องกันและลดอุบัติเหตุทางถนนช่วงสงกรานต์ ปี 2562 เพิ่มความเข้มข้นการบังคับใช้กฎหมายกับผู้ขับรถเร็วเกินกำหนด เสพยาเสพติดและดื่มแฮลกอฮอล์ ลงโทษหนักถึงจำคุก
พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานเปิดศูนย์อำนวยการป้องกันและลดอุบัติเหตุทางถนนช่วงสงกรานต์ ปี 2562 ที่กรมป้องกันและบรรเทาสาธารณภัย โดยบูรณาการทุกภาคส่วนร่วมรณรงค์ลดอุบัติเหตุภายใต้แนวคิด "ขับรถมีน้ำใจรักษาวินัยจราจร" ซึ่งจะดำเนินการเพิ่มความเข้มข้นในช่วง 7 วันแห่งความปลอดภัยระหว่างวันที่ 11 - 17 เมษายนนี้ ในพื้นที่โดยเฉพาะจุดเสี่ยงที่เกิดอุบัติเหตุทางถนนสูงระดับความเสี่ยงเป็นสีแดง 29 อำเภอ สีส้ม 109 อำเภอและคุณเข้มพฤติกรรมเสี่ยงอุบัติเหตุ เน้นย้ำให้บังคับใช้กฎหมายอย่างเข้มข้น โดยเจ้าหน้าที่ตำรวจให้ความสำคัญกับอุบัติเหตุที่เกิดจาก 3 สาเหตุหลัก ได้แก่ ขับรถเร็วเกินกว่ากฎหมายกำหนด ดื่มแอลกอฮอล์และเสพยาเสพติดที่ไปขับรถแล้วเกิดอุบัติเหตุ ซึ่งทั้ง 3 สาเหตุหลักดังกล่าวพนักงานสอบสวนจะต้องทำสำนวนให้หนักโดยให้มีผลลงโทษถึงขั้นจำคุก         รัฐมนตรีว่าการกระทรวงมหาดไทย ยังกล่าวถึงพื้นที่สำหรับการจัดงานประเพณีสงกรานต์ ว่า ขอให้แต่ละพื้นที่คำนึงถึงความเหมาะสมไม่ดื่มแอลกอฮอล์ โดยส่งเสริมการเล่นน้ำสงกรานต์ตามประเพณีวิถีไทย ซึ่งทุกภาคส่วนสนธิกำลังเจ้าหน้าที่ดูแลความปลอดภัยทั้งสถานที่ท่องเที่ยว สถานที่จัดงานมิดไนท์สงกรานต์ รวมทั้งแหล่งท่องเที่ยวทางน้ำ เพื่อความปลอดภัยของประชาชนและนักท่องเที่ยว